b'\n_START_ARTICLE_\nKmet bo, ne duhovnik\n_START_SECTION_\nLegenda\n_START_PARAGRAPH_\nKristus in sveti Peter potujeta po svetu. Vsa trudna in la\xc4\x8dna prideta v bli\xc5\xbeino neke vasi in sedeta pod staro hru\xc5\xa1ko ob cesti, da si odpo\xc4\x8dijeta in izprosita od dobrih ljudi kaj za prazen \xc5\xbeelodec._NEWLINE__NEWLINE_Pa pride po cesti de\xc4\x8dek s polno ko\xc5\xa1arico \xc4\x8de\xc5\xa1enj._NEWLINE__NEWLINE_\xc2\xbbDaj nama, sinek, nekaj \xc4\x8de\xc5\xa1enj,\xc2\xab\xc2\xa0ga poprosi sveti Peter.\xc2\xa0\xc2\xbbTrudna sva in la\xc4\x8dna.\xc2\xab_NEWLINE__NEWLINE_\xc2\xbbPrav rad vama dam polovico,\xc2\xab\xc2\xa0pravi de\xc4\x8dek ter jima iztrese pol ko\xc5\xa1arice \xc4\x8de\xc5\xa1enj._NEWLINE__NEWLINE_\xc2\xbbKomu pa nese\xc5\xa1 \xc4\x8de\xc5\xa1nje?\xc2\xab\xc2\xa0ga vpra\xc5\xa1a Peter._NEWLINE__NEWLINE_\xc2\xbbMateri sem jih nabral, materi.\xc2\xab_NEWLINE__NEWLINE_De\xc4\x8dek odide in \xc4\x8dez \xc4\x8das pride mimo njegova mati s polnim loncem mleka in z belo poga\xc4\x8do v rokah._NEWLINE__NEWLINE_\xc2\xbbDaj nama, dobra \xc5\xbeena, v i,emu bo\xc5\xbejem, kar nama lahko da\xc5\xa1,\xc2\xab\xc2\xa0jo poprosi Peter.\xc2\xa0\xc2\xbbTrudna sva in la\xc4\x8dna.\xc2\xab_NEWLINE__NEWLINE_\xc2\xbbPrav rada vama dam,\xc2\xab\xc2\xa0odgovori de\xc4\x8dkova mati in jima odre\xc5\xbee pol poga\xc4\x8de in odlije polovico mleka._NEWLINE__NEWLINE_\xc2\xbbKomu pa nese\xc5\xa1, kar ti je ostalo?\xc2\xab\xc2\xa0jo vpra\xc5\xa1a Peter._NEWLINE__NEWLINE_\xc2\xbbDobrega sinka imam; njemu nesem, njemu.\xc2\xab_NEWLINE__NEWLINE_Mati odide in kmalu pride po poti njen mo\xc5\xbe, de\xc4\x8dkov o\xc4\x8de. V rokah ima pipico in jo polni s tobakom._NEWLINE__NEWLINE_\xc2\xbbDaj nama v bo\xc5\xbejem imenu malo tobaka,\xc2\xab\xc2\xa0ga poprosi Peter.\xc2\xa0\xc2\xbbSiroma\xc5\xa1na popotnika sva in nimava denarja, da bi ga kupila.\xc2\xab\xc2\xa0_NEWLINE__NEWLINE_\xc2\xbbPrav rad vama dam, kolikor mi je \xc5\xa1e ostalo,\xc2\xab\xc2\xa0odgovori mo\xc5\xbeak in jima da ves tobak._NEWLINE__NEWLINE_\xc2\xbbKam pa si namenjen?\xc2\xab\xc2\xa0vpra\xc5\xa1a Peter dobrega mo\xc5\xbea._NEWLINE__NEWLINE_\xc2\xbbJutri bi \xc5\xbeeli, pa grem pogledat, \xc4\x8de je p\xc5\xa1enica \xc5\xbee zrela.\xc2\xab_NEWLINE__NEWLINE_\xc2\xbbKako pa kaj ka\xc5\xbee letos silje?\xc2\xab_NEWLINE__NEWLINE_\xc2\xbbLepo, hvala bogu, lepo! \xc4\x8ce bo tako, kakor sedaj ka\xc5\xbee, bo zadosti za dom in \xc5\xa1e za sina, ki ga ho\xc4\x8dem poslati v \xc5\xa1ole, da postane duhovnik.\xc2\xab_NEWLINE__NEWLINE_Mo\xc5\xbe odide, Kristus in sveti Peter pa \xc5\xa1e nekoliko po\xc4\x8divata. Potem vstaneta in nadaljujeta pot._NEWLINE__NEWLINE_Prej jasno nebo kar naenkrat potemni. Blisk in grom oznanjata hudo uro._NEWLINE__NEWLINE_\xc2\xbbNe pusi, o gospod, da bi to\xc4\x8da pobila silje temu dobremu mo\xc5\xbeu! Saj vidi\xc5\xa1, kako dobri so vsi, o\xc4\x8de, mati in sin,\xc2\xab\xc2\xa0prosi Kristusa sveti Peter._NEWLINE__NEWLINE_\xc2\xbbNiti slamice ne bo peljal letos domov ta dobri kmet,\xc2\xab\xc2\xa0mu odgovori Kristus._NEWLINE__NEWLINE_\xc2\xbbO, bodi vendar usmiljen!\xc2\xab\xc2\xa0prosi dalje Peter._NEWLINE__NEWLINE_\xc2\xbbJe \xc5\xbee prav tako, kakor storim. Glej, mo\xc5\xbe in \xc5\xbeena se starata. Sin tako ostane doma in bo kmetoval, da bosta stara dva sre\xc4\x8dno \xc5\xbeivela na stare dni, ker sta tega vredna. Tudi za sina bo tako prav, kajti vedno je bolj\xc5\xa1e, da je dober kmet, kakor pa slab duhovnik.\xc2\xab\xc2\xa0_NEWLINE__NEWLINE_Komaj izre\xc4\x8de Kristus te besede, \xc5\xbee se stra\xc5\xa1no zabliska in zagrmi. Na zemljo se usuje to\xc4\x8da in pobije dobremu kmetu vse do zadnje bilke.'